b'\n_START_ARTICLE_\n\xc4\x8coln\n_START_PARAGRAPH_\n\xc4\x8c\xc3\xb3ln je manj\xc5\xa1e vodno plovilo, namenjeno prevozu oseb in tovora po vodi. Splo\xc5\xa1no sprejeta velikostna meja med \xc4\x8dolnom in ladjo ne obstaja, po mornari\xc5\xa1ki definiciji pa je \xc4\x8doln plovilo, ki je lahko spravljeno na krovu ladje. Po tej definiciji tradicionalno obravnavajo kot \xc4\x8dolne tudi podmornice, saj prve podmornice niso bile sposobne delovati neodvisno od mati\xc4\x8dne ladje in so jih z ladjami tudi preva\xc5\xbeali._NEWLINE_Do sredine 19. stoletja so bili \xc4\x8dolni grajeni iz naravnih materialov, predvsem lesa. Leta 1855 je bila patentirana \xc5\xbeelezobetonska konstrukcija \xc4\x8dolnov, od takrat pa so v gradnjo \xc4\x8dolnov vnesli \xc5\xbee mnogo drugih umetnih materialov, kot so steklena vlakna, poliester, ogljikova vlakna ipd. Kljub temu je les \xc5\xa1e vedno priljubljen material za gradnjo \xc4\x8dolnov._NEWLINE_Za pogon se najve\xc4\x8dkrat uporablja mo\xc4\x8d rok (preko vesel), vetra (z jadrom), ali motor, bodisi izvenkrmni ali vgrajen.\n_START_SECTION_\nRazvrstitev \xc4\x8dolnov\n_START_PARAGRAPH_\n\xc4\x8colne najve\xc4\x8dkrat razvr\xc5\xa1\xc4\x8damo po namenu uporabe, pa tudi po zgradbi oz. obliki ali pogonskem mehanizmu\n_START_SECTION_\nIzpit za upravljanje \xc4\x8dolna\n_START_PARAGRAPH_\nZa ve\xc4\x8dino \xc4\x8dolnov je za njegovo upravljanje potrebno imeti izpit. Izjema so \xc4\x8dolni na vesla in \xc4\x8dolni na jadra do 7 m dol\xc5\xbeine, za katere izpit ni potreben._NEWLINE_Oseba, ki upravlja \xc4\x8doln z motorjem mo\xc4\x8di do 7,35 kW (10KM) in do 7 m dol\xc5\xbeine ali vodni skuter, mora imeti najmanj potrdilo o opravljenem preskusu znanja._NEWLINE_Oseba, ki upravlja \xc4\x8doln z motorjem mo\xc4\x8di nad 7,35 kW (10 KM) in nad 7 m dol\xc5\xbeine, mora imeti potrdilo o usposobljenosti za voditelja \xc4\x8dolna (Izpit za \xc4\x8doln).'